Brechin City FC

Brechin City Football Club er en skotsk fotballklubb fra byen Brechin i Angus. Klubben spiller i 2011/12-sesongen i Second Division (nivå 3). Klubbens hjemmebane er Glebe Park.

Historie 
Brechin City ble stiftet i 1906, da de to lokale lagene Brechin Harp og Brechin Hearts slo seg sammen. Klubben ble valgt inn i den nye Division 3 i Scottish Football League i 1923. Da divisjonen kollapset i 1926 på grunn av dårlig økonomi, mistet Brechin City ligastatusen, men de ble valgt inn i Division 2 i 1929. Klubben hadde svært begrenset suksess de første årene, med en 10.-plass (av 18 lag) i 2. divisjon sesongen 1938/39 som den beste plasseringen før krigen.

Da ligaen kom i gang igjen etter 2. verdenskrig i 1946, var Brechin City plassert i den nye C Division (nivå 3), som etter hvert kom til å bli dominert av reservelagene til klubbene i de to øverste divisjonene. Etter at C Division ble utvidet til to avdelinger og med flere reservelag i 1949, var Brechin City det eneste førstelaget som klarte å vinne en avdeling og rykke opp, noe som skjedde i 1954. C Division ble for øvrig nedlagt året etter, og de fem gjenværende førstelagene i divisjonen ble alle valgt inn igjen som fulle medlemmer i ligaen (nivå 2).

Brechin City ble for øvrig sist i divisjonen i alle klubbens tre debutsesonger som fullverdig medlem av ligaen, i 1923/24, 1929/30 og 1954/55. (C Division ble i mindre grad regnet som en offisiell del av ligaen.)

Siste halvdel av 1950-tallet ble Brechin Citys beste periode i ligaen, med 5.-plass (av 19 lag) i 2. divisjon i 1959 som beste sesong. Deretter gikk det dårligere med klubben igjen, og de ble sist i divisjonen og dermed ligaen 7 ganger mellom 1960 og 1975. Da ligaen ble omorganisert til tre divisjoner i 1975, rykket Brechin City ned i nye Second Division (nivå 3).

Klubben rykket opp og ned mellom nivå 3 og 2 flere ganger på 1980- og 1990-tallet. De ble sist i First Division (nivå 2) i 1994 og rykket ned i Second Division igjen, samtidig med at ligaen ble omstrukturert til fire divisjoner. Året etter rykket de så ned i Third Division for første gang. De neste sesongene ble det flere opp- og nedrykk. Brechin City rykket foreløpig siste gang ned fra nivå 2 i 2006.

Sesonger

Klubbrekorder 
 Beste ligasesong: 5.-plass (av 19 lag) i 2. divisjon i 1959
 Beste sesong i skotsk FA-cup: Uavgjort 2-2 i kvartfinale mot St. Johnstone 11. mars 2011, omkamp senere
 Beste sesong i Challenge Cup: Finalist i 2003
 Høyeste tilskuerantall: 8122 mot Aberdeen 3. februar 1973 (skotsk FA-cup 3. runde)
 Største seier: 12-1 mot Thornhill 28. januar 1926 (skotsk FA-cup 1. runde)
 Største tap: 0-10 mot Cowdenbeath 20. november 1937, Albion Rovers 15. januar 1938 og Airdrieonians 12. februar 1938 (alle i 2. divisjon)

Referanser

Kilder 
 Sky Sports Football Yearbook. Headline Publishing Group, London 2008. ISBN 978 0 7553 1820 9
 Gordon Smailes: The Breedon Book of Scottish Football Records. Breedon, Derby 1995. ISBN 1-85983-020-X

Eksterne lenker 
 

Fotballag i Skottland
Angus
Fotballag etablert i 1906
1906 i Storbritannia